Film tjedna: 'Corpse Bride'
Svijet filmskog horrora dobio je novu, šaljivu dimenziju glazbene bajke i mrtvo-hladne ljubavne priče iz redateljske palice Tima Burtona
Kao što kostur-pjevač u kabareu, Mr. Bone-Jangles, objašnjava: to je tragična priča o ljubavi, strasti i mračnom ubojstvu u nadzemnoj i podzemnoj viktorijanskoj Engleskoj. U svijetu živih, stidljivi Victor upravo po prvi puta upoznaje svoju zaručnicu Victoriju. Pokaže se da je ona točno njegov par i ljubav se rasplamsa. No, nervozan zbog zahtjeva i očekivanja s jedne strane svojih roditelja koji, nakon steknutog bogatstva, priželjkuju i društveni status, a, s druge, roditelja svoje buduće supruge, kojima je, osiromašenima, ostao još samo snobizam, Victor odlazi u šetnju u šumu. Vježbajući izgovaranje zavjeta svojoj Victoriji, Victor stavi vjenčani prsten na, kako se njemu učini, grančicu drveta. Međutim, pokaže se da je to košćati prst 'Mladenke-leša', odlučne da ga povede sa sobom u svijet mrtvih. Johnny Depp daje glas Victoru i, premda dijeli tek ovlašnu sličnost s ovim tugaljivim likom, Depp kaže da je bilo vrlo lako poistovjetiti se s njegovim osjećajima. Redatelj Tim Burton već je radio s Johnnyjem Deppom na pet svojih ranijih projekata. U ovom filmu, međutim, on je od Deppa i drugih članova glumačke postave tražio da govore kroz 30 centimetara visoke lutke čiji se pokreti dovode na ekran mukotrpnim procesom stop-motion animacije. Nekoliko sekundi pokretne scene u filmu može se snimati i više tjedana. Istu je metodu koristio i u hitu iz 1993, "The Nightmare Before Christmas", koji nije režirao, nego mu je bio producent. Atmosferi filma pogoduje i glazba, koju je skladao još jedan dugogodišnji Burtonov suradnik, Danny Elfman. Bivši rocker sastava Oingo Boingo sam i pjeva lik Mr. Bone-Janglesa, premda se nije lako na to odlučio. Glumačka postava – koja doduše daje samo glasove – uključuje Emily Watkins kao Victoriju, Tracy Ullman, Albera Finneya, Christophera Leeja, te Helenu Bonham Carter, redateljevu suprugu, kao naslovni lik 'Mladenku-leš'.